DA Den Europæiske Unions Tidende C 42/3

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 42/03

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»ŚLIWKA SZYDŁOWSKA«

EF-Nr.: PL-PGI-0005-0634-23.07.2007

BGB ( X ) BOB ( )

1. Navn:

»Śliwka szydłowska«

2. Medlemsstat eller tredjeland:

Polen

3. Beskrivelse af landbrugsproduktet eller fødevaren:

3.1. Produkttype:

Kategori : Frugt, grøntsager og korn, også forarbejdet (kategori 1.6)

3.2. Beskrivelse af produktet med betegnelsen i punkt 1:

»Śliwka szydłowska« er tørrede, røgede blommer, med eller uden sten.

Deres form afhænger af sorten og kan variere fra rund og flad til mere aflang. Frugterne er kendetegnet ved et regelmæssigt, elastisk kød, og de har en meget ren og intens smag og røgaroma. Blommerne er også kendetegnet ved et meget rynket, men glansfuldt skind med et mørkeblåt skær.

Deres størrelse afhænger af sorten, og deres vægt varierer, således at 1 kg frugt udgøres af 50 til 160 blommer. Vandindholdet i det færdige produkt er på 35-45 %.

3.3. Råvarer (kun for forarbejdede produkter):

Ved produktionen af »śliwka szydłowska« anvendes frugter af arten Prunus domestica af typen Węgierka (Prunus domestica L. ssp domestica) og heraf afledte sorter: Stanley, Amers, Węgierka Dąbrowicka, Empress, Oneida, Jojo, Top, Valjevka, President og Damacha. Frugter af disse sorter har de ønskede kvaliteter med henblik på tørring og røgning, herunder bl.a. et højt sukkerindhold og et relativt lavt vandindhold.

Ved produktionen af »śliwka szydłowska« anvendes kun frugter, der er plukket, når de er modne og klar til konsum. Frugterne skal være sunde og uden tegn på råd, mekanisk skade og synlige angreb af insekter, mider eller andre skadedyr. De skal være fri for enhver anden skade eller urenhed og for uspecificerede organismer, der gør dem uegnede til konsum.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

De tørreanlæg, hvor hele tørringen og røgningen finder sted, skal være beliggende i det afgrænsede geografiske område angivet i punkt 4. Produktion er kun tilladt i specielle, traditionelle Szydłów-tørreanlæg. Som brændsel anvendes træ fra eg, avnbøg, bøg eller frugttræer. Anvendelsen af andre træsorter er tilladt, men det er udtrykkeligt forbudt at anvende harpiksholdigt træ (fra nåletræer).

3.6. Særlige regler vedrørende udskæring, rivning, emballering osv.:

—

3.7. Særlige regler for mærkning:

—

4. Præcis afgrænsning af det geografiske område:

Det geografiske område, hvor »śliwka szydłowska« produceres, omfatter kommunen Szydłów (108 km2), som er beliggende i powiaten (administrativ enhed svarende til amt) Staszów i voivodskabet (provinsen) Świętokrzyskie.

5. Tilknytning til det geografiske område:

5.1. Det geografiske områdes egenart:

Det område, hvor »śliwka szydłowska« produceres, udgøres af kommunen Szydłów. Dette område er karakteriseret ved fattige jorder, som imidlertid er rige på kalk (Miocene-kalk). Den gennemsnitlige nedbørsmængde i dette område er 500-700 mm. Det er også karakteristisk for området, at nedbørsmængden i sommermånederne er lav, og at mængden af soltimer er relativt høj. Vækstsæsonen er på 200-215 dage. Der dyrkes blommer på ca. 80 % af den jord, der anvendes til frugtavl i dette område. Områdets blommeplantager omfatter ca. 900 hektar.

De lokale producenter har nem adgang til råvarer, og de har udviklet en forarbejdningsproces, der omfatter særlige tørreanlæg. Disse tørreanlæg, der er opført af den lokale befolkning og tilpasset særlige lokale færdigheder, er en del af landskabet i kommunen Szydłów. Der er ca. 400 særlige tørreanlæg i det i punkt 4 afgrænsede geografiske område. Området er på 108 km2 og havde i 2004 en 5 118 indbyggere, og der var derfor det år et tørreanlæg for hver 13 indbyggere og 3,7 tørreanlæg pr. km2. Dette vidner klart om den tætte forbindelse mellem produktet og den region, hvor det produceres, og om de lokale producenters færdigheder.

Kun tørreanlæg, hvis konstruktion muliggør samtidig røgning og tørring af blommerne ved hjælp af røg og varm luft - og ikke kun varm luft - må anvendes ved produktionen af »śliwka szydłowska«. Tørreanlægget er en bygning, hvis dimensioner afhænger af producentens individuelle behov (bakkernes antal og størrelse). Bag dørene er der lodrette stativer, hvori der er anbragt bakker med åben bund, der kan trækkes ud som skuffer, de såkaldte »laski«. Disse bakker er lavet af træ. Den nederste bakke er ca. 50 cm over bunden af ovnen, der er under jordniveau. Et tørreanlæg må ikke være over 3 meter højt. Tørreanlægget indeholder et specielt bord til sortering af blommerne.

Frugterne lægges manuelt ud på bakkerne. De skal lægges således, at luften og røgen let kan nå hver eneste blomme. Antallet af lag, som frugterne lægges i, afhænger af deres størrelse. Et lag må ikke være tykkere end 12 cm.

Blommerne tørres og ryges med varm luft og røg fra afbrændingen af hårdt træ i en ovn under bakkerne. Blandingen af varm luft og røg passerer gennem bakkerne og den frugt, der ligger på dem. I denne forbindelse udnyttes luftens og røgens naturlige cirkulation. Temperaturen i tørreanlægget varierer mellem 45 °C og 90 °C afhængigt af mængden og brændværdien af det træ, der er lagt i ovnen. Som følge af luftens naturlige cirkulation opnås den højeste temperatur i bunden af tørreanlægget og den laveste i midten af anlægget. Hele tørrings- og røgningsprocessen varer gennemsnitligt 48 timer, men dette tidsrum kan variere alt efter frugternes størrelse, den opretholdte temperatur i tørreanlæggene og eksterne atmosfæriske forhold såsom temperatur og luftfugtighed.

Den jævnt tørrede og røgede frugt samles op fra bakkerne. Opsamling og sortering finder sted manuelt. Hver producent kontrollerer (ved organoleptisk bedømmelse), om blommerne opfylder kravene i varespecifikationen, og om de er tilstrækkeligt tørrede og røgede. Hver blomme kontrolleres individuelt. De frugter, der opfylder kravene, indsamles, og resten lægges tilbage i tørreanlægget.

De lokale producenters færdigheder er blandt andet knyttet til viden om, hvordan blommer af den rette kvalitet udvælges som råvare for tørrings- såvel som røgningsprocessen. Ved røgningen af blommerne er følgende færdigheder hos de lokale producenter meget vigtige for det færdige produkts kvalitet: arrangere blommerne på bakkerne på en måde, således at den varme luft og røgen kan nå hver blomme; sortere og vende blommerne på bakkerne manuelt mindst to gange om dagen; sikre, at bakkerne er placeret i korrekt afstand fra ovnen; bestemme røgnings- og tørringstid i tørreanlæggene dagligt ud fra frugternes størrelse og den krævede røgnings- og tørringstid; bedømme hver blomme organoleptisk til kontrol af, om den krævede kvalitet og de øvrige krævede egenskaber, herunder tørrings- og røgningsgrad, er opnået.

5.2. Varespecifikation:

»Śliwka szydłowska« er kendetegnet ved et regelmæssigt, elastisk kød, som er jævnt tørret og røget og har en meget intens og let identificerbar røgsmag og -aroma. Blommen har desuden et rynket, glansfuldt, karakteristisk skind med et mørkeblåt skær. »Śliwka szydłowska« har et højt vandindhold, som på salgstidspunktet er på 35-45 %. Den omstændighed, at blommerne på hver bakke lægges i lag, der højst er 12 cm tykke, og vendes manuelt flere gange om dagen, betyder, at den varme luft og røgen når frem til hver enkelt blomme, og det sikres dermed, at de både røges og tørres, og at de får de egenskaber, der er karakteristiske for »śliwka szydłowska«.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Forbindelsen mellem »śliwka szydłowska« og det geografiske område vedrører produktets exceptionelle kvalitet, som er resultatet af de lokale producenters færdigheder og et renommé, der bygger på en mangeårig tradition for fremstilling af dette produkt.

De lokale producenters unikke færdigheder og de traditionelle produktionsmetoder, de anvender, har betydning for kvaliteten af »śliwka szydłowska«. Tørreanlæggenes konstruktion og den metode, der anvendes ved tørringen, udspringer af de lokale producenters knowhow. De lokale producenters færdigheder og knowhow adskiller sig betydeligt fra de metoder, der anvendes i andre dele af Polen og i naboregionerne.

Tørreanlæggenes konstruktion sikrer, at luft og røg kan cirkulere samtidigt, hvorved blommerne tørres og røges. Skift af træbakkernes position i tørreanlæggene og bestemmelse af den korrekte temperatur og tørringstid for »śliwka szydłowska« sikrer, at den krævede kvalitet og de øvrige krævede egenskaber, herunder tørrings- og røgningsgrad, opnås. Denne unikke lokale knowhow findes ikke i andre regioner.

»Śliwka szydłowskas« renommé er forbundet med en lang tradition for fremstilling af dette produkt. Den historiske tradition for tørring og røgning af blommer i Szydłów daterer sig mindst tilbage til tiden før Anden Verdenskrig, hvilket bekræftes af etnografisk forskning i Szydłów Kommune. Ifølge resultaterne af denne forskning kan blommetørringen i det afgrænsede område historisk føres ca. 80 år tilbage. I en genoptrykt avisartikel med titlen »Szansa dla miasteczka« offentliggjort i Słowo Ludu den 25. november 1988 finder vi oplysninger om produktionen af »śliwka szydłowska« og om de problemer, der var forbundet med indkøb af produktet. Omfanget af tidligere års produktion fremgår af kvitteringer udstedt af forskellige indkøbsorganisationer i 1964 og 1967. Produktionen af »Śliwka szydłowska« er for tiden på 800 ton om året.

Produktets renommé understreges af artikler i »Echo Dnia – Echo Powiśla« (25. august 2006), i »Gazeta Wyborcza – Kielce« (26. juli 2007) og i magasinet »Hasło Ogrodnicze« (nr. 10 fra 2005). »Śliwka szydłowska« anbefales desuden på webstedet http://www.potrawyregionalne.pl (»Sezon na śliwki«).

Produktets renommé understreges også af, at det i 2005 blev tildelt en »Perła«-pris.

I Szydłów er der i over 10 år blevet organiseret en særlig begivenhed til fremme af produktet »Święto Śliwki« (blommefestivalen). En af festivalens attraktioner er en demonstration af blommetørring på de traditionelle bakker fra Szydłów. Demonstrationen er klart angivet på plakaterne til fremme af festivalen.

Henvisning til offentliggørelsen af varespecifikationen:

(artikel 5, stk. 7, i Rådets forordning (EF) nr. 510/2006)

http://www.minrol.gov.pl/DesktopDefault.aspx?TabOrgId=1620&LangId=0

(1) EUT L 93 af 31.3.2006, s. 12.